VEGA & Tuborg præsenterer

**Din koncert byder på opkommende, dynamiske duoer i Ideal Bar**

*Torsdag den 30. maj slår Ideal Bar dørene op til sæsonens andet ’Din Koncert’- arrangement, som bloggen MusikLarm står bag. Aftenen byder på to danske, opkommende duoer, der overrasker og besnærer sine lyttere med to forskellige udtryk. Før og efter koncerterne sørger DJ Gul for festlighederne.*

2. arrangement i Din Koncert-regi står den danske blog MusikLarm bag. Bloggen er drevet af glæden ved musik og især glæden ved at opleve musik live, så der er noget at glæde sig til torsdag den 30. maj i Ideal Bar. Her præsenterer MusikLarm to spændende, opkommende navne fra den danske musikscene, TM Hunter og Oracle O.. Før og efter koncerterne vender [DJ Gul](http://www.facebook.com/groups/60804130627/) aka. Kenni Korvette plader, der byder på alt fra electropop, indie og 70’er disco og glam.

**TM Hunter**

[TM Hunter](http://fatherfigurerecords.com/) er en københavnsk duo med en smuk, luftig og stor lyd drevet af en poetisk sans for drama. De to medlemmer, Michael og Therese Fischerson, er ikke uerfarne på den danske scene. Michael var meget aktiv i det danske postrock-orkester ’Doí’ i 2005 – 2008. Therese har tidligere spillet i ligeledes hedengangne GimmiJapan.

TM Hunter trækker på inspiration fra bl.a. Coco Rosie, Tom Waits og Serge Gainsbourg, og genremæssigt kan man både høre melankolsk pop, folk og fransk film-musik. Netop Frankrig er en kraftig inspirationskilde, som det også kan høres på gruppens første single ”Mon Chat Est Mort”. Download singlen gratis [HER.](http://fatherfigurerecords.bandcamp.com/track/mon-chat-est-mort) Nyd liveoptagelserne af sangene ”[To The North”](http://www.youtube.com/watch?v=sUX45J0xg5I) og ”[The Garden](http://www.youtube.com/watch?v=G8vLkZzAgtQ)” fra den selvbetitlede debut-ep.

**Oracle O.**

Aftenens anden duo er også fra København og kalder sig [Oracle O](http://fuzzclubrecords.com/). De excellerer i

støvet, syret og rå psykedelisk rock med no-bullshit attitude. Efter mere end et halvt årti i forskellige konstellationer under forskellige navne, er Oracle O. klar med deres første udgivelse, der kommer ud på 12” vinyl fra Fuzz Club Records i foråret 2013.

Oracle O. er baseret på det symbiotiske samarbejde mellem den chilenske guitarist Mauricio Santana og danske sangerinde Madeleïne Katë McGowan.

”*Førstesinglen ”*[*Voodoo Walk*](http://www.youtube.com/watch?v=6gYzp6PfjLg)*” leverer en omgang støvet og psykedelisk garagerock efter de bedste genreforskrifter. De repetitive rytmefigurer i form af våde jungletrommer, går godt i samspil med de dronede guitarer og skaber et track med opbygningen og intensiteten i fokus, der efterlader lytteren forpustet og sulten efter mere*.” - Rotation.dk

Det bliver altså en aften med udgangspunkt i modsætninger der mødes, hvor der er plads til alle slags og ikke mindst til at blive overrasket og begejstret. Og det går absolut ikke stille for sig!

**Fakta om koncerten**
TM Hunter og Oracle O. (DK)
Torsdag den 30. maj kl. 20

Ideal Bar, Enghavevej 40, 1674 Kbh. V

50 kr. + gebyr inkl. koncertøl

Forsalg starter i dag via VEGAs hjemmeside, Billetnet og posthuse